אלווין רוברטסון

אלווין סיראל רוברטסון (באנגלית: Alvin Cyrrale Robertson; נולד ב-22 ביולי 1962 באוהיו) הוא כדורסלן עבר אמריקאי ששיחק בליגת ה-NBA בין השנים 1984 ל-1993, והוסיף עונת פרישה בעונת .

כשחקן צעיר שהתפרסם במיוחד בזכות משחק ההגנה שלו, נבחר רוברטסון, 1.88 מטר גובהו, בוגר אוניברסיטת ארקנסו, במקום השביעי בדראפט ה-NBA של שנת 1984 על ידי סן אנטוניו ספרס. לאחר חמש עונות במדי הספרס המשיך את הקריירה שלו במדי דטרויט פיסטונס, מילווקי באקס וטורונטו ראפטורס. כמו כן זכה במדליית הזהב עם נבחרת ארצות הברית באולימפיאדת לוס אנג'לס (1984).

ב-1986 קיבל רוברטסון את פרס השחקן המשתפר של העונה ב-NBA. בשנה זו הופיע לראשונה במשחק האולסטאר, הראשונה מבין הופעותיו במשחק זה (השלוש האחרות היו בשנים 1987, 1988 ו-1991). הוא אף זכה בתואר שחקן ההגנה המצטיין של הליגה ב-1986 והוביל את הליגה בחטיפות בשנים 1986, 1987 ו-1991. רוברטסון עודנו מחזיק בשיא החטיפות בממוצע למשחק של ה-NBA, הישג אותו העמיד על 2.71 חטיפות למשחק ב-779 משחקים ששיחק בקריירת ה-NBA שלו. במשך שתי עונות אף הוביל רוברטסון את הליגה כולה בחטיפות, כשבשנת 1985–1986 הוא העמיד ממוצע של 3.67 חטיפות למשחק, הישג שהיה משמעותי בבחירתו למשחק האולסטאר של אותה השנה ולתואר שחקן ההגנה של השנה. על אף העובדה ששיחק בסן אנטוניו רק חמש שנים, הוא מדורג במקום השני בסך החטיפות הכולל של הקבוצה, עם 1,129 חטיפות. בנוסף, רוברטסון חטף לפחות כדור אחד למשחק במשך 105 משחקים רצופים, שיא שהתקיים במשך 22 שנים עד שנשבר על ידי כריס פול בדצמבר 2008.

בהיותו שחקן רב גוני במיוחד, רוברטסון הוא אחד מארבעה שחקנים בלבד ב-NBA שהשיגו את הנתון המיוחד של קוואדרפל דאבל, הישג דו ספרתי בארבע קטגוריות של המשחק. רוברטסון עשה זאת עם 20 נקודות, 11 ריבאונדים, 10 אסיסטים ו-10 חטיפות ב-18 בפברואר 1986 במשחק מול פיניקס סאנס.

רוברטסון היה זה שקלע את הנקודות הראשונות לזכות טורונטו ראפטורס.

קישורים חיצוניים 

כדורסלני אוניברסיטת ארקנסו
כדורסלני סן אנטוניו ספרס
כדורסלני מילווקי באקס
כדורסלני דטרויט פיסטונס
כדורסלני טורונטו ראפטורס
כדורסלני נבחרת ארצות הברית
כדורסלנים אמריקאים
משתתפי משחק האולסטאר של ה-NBA
זוכי פרס שחקן ההגנה של העונה ב-NBA
כדורסלנים אפרו-אמריקאים
כדורסלני פלורידה ביץ' דוגס
אלופים אולימפיים אמריקאים: כדורסל
בחירות דראפט של סן אנטוניו ספרס
כדורסלנים באולימפיאדת לוס אנג'לס (1984)
אוהיו: כדורסלנים
אמריקאים שנולדו ב-1962